**Foșnetul toamnei**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pășești prin toamna care-a așternut

un ruginiu frumos, de frunze moarte,

iar pașii tăi le-ating în scurt sărut,

foșnindu-le poteca ce desparte.

Acum, nu mai contează dac-au fost

sub razele de soare împreună:

și-au împlinit menirea și un rost,

iar vremea lor a trebuit s-apună.

Covorul ce-au format și un apus

ce te alintă în culori de seară,

te fac să te așezi, cu gândul dus,

și lacrimi, printre pleoape, să-ți apară.

Sunt amintirile ce s-au trezit

de prin străfunduri, caută ieșire,

dar ochii tăi deja s-au limpezit

în seara unei toamne de iubire.

Privești apusul, frunzele, și-un cer

cu norii albi, pufoși, lipsiți de țel

în lipsa vântului-corăbier,

te uiți la ceas și-aștepți să vină el.